
	Ymateb i effeithiau tlodi ac anfantais mewn addysg


Adroddiad myfyriol ar fater lle gallai tlodi ac anfantais effeithio ar ddarpar athrawon o fewn addysg uwch. Anela’r adroddiad hwn at Gyfarwyddwr Addysg Gychwynnol Athrawon (AGA), Arweinyddion Strategol AGA a thiwtoriaid darpar athrawon BA Addysg gyda SAC.
Er bod corff sylweddol o ymchwil wedi archwilio effaith tlodi ar fyfyrwyr addysg uwch yn gyffredinol, mae'r llenyddiaeth sy'n ymwneud yn benodol â myfyrwyr addysg gychwynnol athrawon yn parhau'n gymharol gyfyngedig. Fodd bynnag, mae astudiaethau diweddar yn awgrymu bod y grŵp hwn yn wynebu heriau ariannol unigryw sy'n gysylltiedig â chostau lleoliadau proffesiynol, cyfyngiadau ar gyfleoedd gwaith cyflogedig, a gofynion academaidd dwys y rhaglenni hyfforddi athrawon.
Mae'r cysyniad o "dlodi cudd" yn cynnig fframwaith defnyddiol ar gyfer deall profiadau rhai darpar athrawon yng Nghymru. Er nad yw'r unigolion hyn o reidrwydd yn cael eu hadnabod fel rhai sy'n byw mewn tlodi yn ôl dangosyddion confensiynol, gallent wynebu pwysau ariannol parhaus sy'n effeithio ar eu gallu i gymryd rhan lawn yn eu rhaglen addysg gychwynnol athrawon (AGA). Gall y pwysau hwn gynnwys dibyniaeth ar fenthyca tymor byr, cyfyngiadau ar gyfranogiad cymdeithasol a phroffesiynol, ymrwymiadau gwaith cyflogedig ochr yn ochr ag astudio, cyfrifoldebau gofalu, a chostau ychwanegol sy'n gysylltiedig â lleoliadau ysgol. O safbwynt tegwch ac ehangu cyfranogiad, mae'n bwysig cydnabod sut y gall yr heriau hyn gronni dros amser a dylanwadu ar les, cyrhaeddiad academaidd, ymdeimlad o berthyn a datblygiad hunaniaeth broffesiynol darpar athrawon.
Noda Yates (2026) mae'r dystiolaeth bolisi yn awgrymu bod Cymru wedi mabwysiadu dull cymharol hael a blaengar o gefnogi myfyrwyr addysg uwch yn ariannol. Nodir hyn yn adroddiad y Senedd ar lwybrau at addysg ôl-16 (2025) ac yn natganiad diweddarach Llywodraeth Cymru ynghylch cymorth ariannol myfyrwyr ar gyfer 2026-27. Ategir hyn gan bapur polisi Llywodraeth Cymru (2026), sy'n pwysleisio ymrwymiad parhaus i sicrhau bod myfyrwyr yng Nghymru yn cael mynediad at gymorth ariannol cynhwysfawr. Er mwyn rhoi'r ddarpariaeth hon mewn cyd-destun, mae adroddiadau Llyfrgell Tŷ'r Cyffredin (2024; 2025) yn darparu trosolwg defnyddiol o'r gwahanol ddulliau o gefnogi myfyrwyr israddedig ledled y Deyrnas Unedig (DU). Yng Nghymru, mae'r system cymorth myfyrwyr yn cynnwys benthyciadau i dalu ffioedd dysgu, sydd i'w had-dalu ar ôl cwblhau'r cwrs ac unwaith y bydd incwm y graddedig yn uwch na'r trothwy ad-dalu perthnasol. Yn ogystal, mae myfyrwyr yn gymwys i gael grant cynhaliaeth sy'n amrywio o £1,000 i £8,100 (£10,124 ar gyfer myfyrwyr sy'n astudio yn Llundain), gyda'r swm yn dibynnu ar incwm y cartref ac ar drefniadau byw'r myfyriwr. Gellir ategu'r grant hwn â benthyciad cynhaliaeth o hyd at £12,345. Mae darpariaeth ychwanegol hefyd ar gael i fyfyrwyr ag anableddau neu'r rheini sydd â chyfrifoldebau gofalu am blant. Mewn cyferbyniad, yn Lloegr ni ddarperir grantiau cynhaliaeth, ac mae cymorth ar gyfer costau byw yn cael ei ddarparu drwy fenthyciadau myfyrwyr yn unig. Yn 2021–2022, roedd 54% o fyfyrwyr llawn-amser yn gweithio yn ogystal ag astudio. O ystyried y cynnydd a ddangoswyd yn arolwg 2025 HEPI ledled y DU (isod) dros y tair blynedd diwethaf, bydd yn ddiddorol gweld ac ydyw’r cynnydd hwn yn cael ei adlewyrchu yn y data penodol i Gymru.
Mae tystiolaeth ddiweddar yn awgrymu bod tlodi myfyrwyr yn ymestyn y tu hwnt i heriau materol ac yn cael effaith uniongyrchol ar ddeilliannau addysgol. Yn ôl arolwg helaeth Russell Group Students’ Unions (2023), mae myfyrwyr yn byw ar lefel ariannol bron yn gyfwerth â'r trothwy digartrefedd economaidd, gyda llawer yn adrodd am ddiffyg bwyd, straen ariannol ac anawsterau wrth ganolbwyntio ar eu hastudiaethau. O ganlyniad, nododd 54% fod eu perfformiad academaidd wedi dirywio, ac roedd 18% wedi ystyried gadael addysg uwch yn gyfan gwbl. Mae'r canfyddiadau hyn yn tanlinellu'r berthynas rhwng amodau economaidd a llwyddiant academaidd, gan gefnogi dadleuon ehangach sy'n cysylltu anghydraddoldeb cymdeithasol â mynediad, cyfranogiad a chyrhaeddiad mewn addysg uwch (Russell Group Students’ Unions, 2023).
Atega ymchwil Yates (2026) nad oes un rhwystr unigol i addysg uwch yng Nghymru. Yn hytrach, mae anghydraddoldebau cymdeithasol, costau byw, cyrhaeddiad addysgol, iechyd meddwl, lleoliad daearyddol, a newid yn y farchnad lafur yn cyfuno i effeithio ar benderfyniadau a chyfleoedd pobl ifanc, yn enwedig y rhai o gefndiroedd difreintiedig.
Un o’r prif rwystrau nodwyd gan Yates (2026), sydd yn cefnogi canfyddiadau arolwg Russell Group Students Unions (2023) yw pwysau ariannol a chostau byw. Nid yw'r cymorth ariannol sydd ar gael yn ddigon i gynnal safon byw dderbyniol, gan olygu bod llawer o fyfyrwyr yn gorfod gweithio ochr yn ochr â'u hastudiaethau. Mae hyn yn effeithio ar eu hiechyd meddwl, eu hymgysylltiad academaidd a'u perfformiad.
O’r ystadegau gan Student Loans Company (2024), y neges fwyaf arwyddocaol yw bod llai o fyfyrwyr yn cael cymorth myfyrwyr yng Nghymru, ond bod mwy o arian yn cael ei dalu i'r rhai sy'n ei dderbyn, yn bennaf oherwydd cynnydd mewn benthyciadau cynhaliaeth a chostau byw. Yn ogystal, mae'r data'n dangos twf parhaus mewn astudio rhan-amser a gostyngiad graddol mewn cyfranogiad ôl-raddedig.
Mae Lewis (2023) hefyd yn dangos bod yr argyfwng costau byw wedi dwysáu'r rhwystrau economaidd sy'n wynebu myfyrwyr addysg bellach ac uwch yn y DU. Mae costau byw cynyddol wedi arwain at fwy o bwysau ariannol, mwy o oriau gwaith ochr yn ochr â dysgu, a heriau sylweddol i lesiant a llwyddiant academaidd myfyrwyr, gan effeithio'n anghymesur ar grwpiau sydd eisoes dan anfantais. Ym maes addysg uwch, canfu'r adroddiad fod nifer cynyddol o fyfyrwyr yn gweithio ochr yn ochr â'u hastudiaethau er mwyn ymdopi â chostau byw. Mae'r pwysau ariannol hwn wedi cael effaith negyddol ar lesiant meddyliol, presenoldeb mewn darlithoedd a chyfranogiad mewn gweithgareddau cymdeithasol ac allgyrsiol. Mae tystiolaeth hefyd yn awgrymu nad yw benthyciadau cynhaliaeth yn ddigonol i ddiwallu costau byw llawer o fyfyrwyr.
Yn eu hastudiaeth, ymchwilia Trowler, Allan a Din (2019) pam mae myfyrwyr o gefndiroedd ehangu cyfranogiad yn mynd i'r brifysgol, a sut mae ffactorau teuluol a chymdeithasol yn gallu cefnogi neu rwystro eu hymgysylltiad a'u llwyddiant mewn addysg uwch. Wrth archwilio profiadau 258 o fyfyrwyr ar raglen Sylfaen Gwyddoniaeth mewn prifysgol yng ngogledd Lloegr, canfu'r ymchwilwyr fod y garfan yn adlewyrchu amrywiaeth eang o gefndiroedd a chyfrifoldebau personol. Roedd llawer o'r myfyrwyr yn rhai cyntaf yn eu teuluoedd i fynd ymlaen i addysg uwch, yn cymudo o'u cartrefi i'r brifysgol, ac yn byw gyda theuluoedd, partneriaid neu blant. Yn ogystal, roeddent yn dod o ystod eang o gefndiroedd economaidd a chymdeithasol, gan amlygu'r amrywiaeth sylweddol sydd i'w gweld ymhlith myfyrwyr addysg uwch heddiw.
Mae un o gyfraniadau allweddol yr erthygl yn ymwneud â'r cysyniad o "kinship tax", sef y baich ychwanegol sy'n deillio o'r cyfrifoldebau a'r rhwymedigaethau sydd gan fyfyrwyr tuag at eu teuluoedd a'u cymunedau. Gall y rhain gynnwys gofalu am berthnasau, cynorthwyo mewn busnesau teuluol, cyflawni tasgau domestig, cyfrannu'n ariannol at y cartref, neu ddarparu gofal i frodyr a chwiorydd, neiniau a theidiau, neu aelodau eraill o'r teulu. Er bod y cyfrifoldebau hyn yn aml yn ffynhonnell bwysig o gefnogaeth emosiynol a chysylltiad cymunedol, maent hefyd yn gallu lleihau'r adnoddau sydd ar gael i fyfyrwyr ar gyfer eu hastudiaethau. Yn benodol, gallent gyfyngu ar yr amser, yr egni meddyliol a chorfforol, a'r lle meddyliol sydd ei angen i ymgysylltu'n llawn â gofynion addysg uwch (Trowler, Allan a Din 2019).
Dangosa ymchwil Mc Laren, Gibson a Mc Kinney (2025) hefyd bod nifer sylweddol o fyfyrwyr addysg gychwynnol athrawon yn wynebu caledi ariannol wrth geisio talu am gostau byw sylfaenol. Ymysg y materion mwyaf cyffredin oedd cost dillad, trafnidiaeth, bwyd, tanwydd domestig a chostau llety, gan amlygu'r pwysau economaidd sylweddol a wynebir gan lawer o fyfyrwyr. Roedd cost dillad proffesiynol yn her benodol i fyfyrwyr addysg, gan fod gofyn iddynt gynnal safon briodol o wisg yn ystod cyfnodau lleoliad ysgol. O ganlyniad, roedd rhai yn dibynnu ar siopau elusen neu gynlluniau banc dillad a ddarperid gan y brifysgol er mwyn cael mynediad at ddillad addas. Tynnwyd sylw hefyd at gostau teithio fel ffynhonnell bwysig o straen ariannol, yn enwedig yn ystod lleoliadau ysgol estynedig. Er bod mecanweithiau ad-dalu ar gael, roedd y gofyn i dalu'r costau ymlaen llaw yn creu baich ariannol ychwanegol i lawer o fyfyrwyr. Wrth i’r darpar athrawon gwblhau profiad addysgu proffesiynol gellir ategu canfyddiadau Creagh et al. (2025), mae'r erthygl yn dadlau nad yw problem athrawon a phenaethiaid ysgolion yn ymwneud â llwyth gwaith yn unig, ond â chyfuniad o lwyth gwaith a dwysedd gwaith sy'n creu'r hyn y mae'r awduron yn ei alw'n “dlodi amser”. Er bod y ddau gysyniad yn debyg, maent hefyd yn wahanol, maen nhw’n diffinio llwyth gwaith yn faint y gwaith neu nifer yr oriau a weithir a dwysedd gwaith, y pwysau, y cymhlethdod a'r angen i wneud mwy o dasgau mewn llai o amser. Felly, yn eu barn nhw, nid yw lleihau un dasg neu ychydig o oriau yn ddigon. Mae angen mynd i'r afael â'r profiad cyffredinol o dlodi amser os yw systemau addysg am wella llesiant athrawon a chadw staff yn y proffesiwn.
Roedd ansicrwydd bwyd yn thema ailadroddus yn yr astudiaeth gan Mc Laren, Gibson a Mc Kinney (2025), nododd rhai cyfranogwyr eu bod yn ei chael hi'n anodd fforddio diet cytbwys, tra bo eraill yn lleihau faint o fwyd a oeddent yn ei fwyta. Mewn rhai achosion, roedd cymorth anffurfiol gan gyfoedion yn hanfodol i sicrhau bod myfyrwyr yn cael mynediad at fwyd. Yn ogystal, roedd costau ynni uchel yn golygu bod rhai myfyrwyr yn cyfyngu ar eu defnydd o nwy a thrydan yn y cartref ac yn treulio mwy o amser ar y campws er mwyn manteisio ar gyfleusterau'r brifysgol, gan gynnwys gwres a goleuo. Yn olaf, nodwyd prinder llety addas a fforddiadwy fel her ychwanegol, gyda chynnydd mewn costau rhentu yn cyfrannu ymhellach at yr anawsterau ariannol a wynebid gan fyfyrwyr. Casgliad canolog yr adroddiad yw bod tlodi myfyrwyr yn ffurf ar "dlodi cudd" sydd heb ei ymchwilio'n ddigonol yn y DU, a bod angen i brifysgolion a llunwyr polisi roi mwy o sylw i'r gefnogaeth sydd ar gael i fyfyrwyr, yn enwedig y rhai o gefndiroedd difreintiedig y mae polisïau ehangu mynediad yn ceisio eu denu i addysg uwch.
Mae Arolwg Profiad Academaidd Myfyrwyr 2025 (HEPI ac Advance HE) yn amlygu effaith gynyddol pwysau economaidd ar brofiad myfyrwyr addysg uwch ledled y DU. Dengys y canfyddiadau fod mwy na dwy ran o dair (68%) o fyfyrwyr israddedig amser llawn yn ymgymryd â gwaith cyflogedig yn ystod y tymor, cynnydd sylweddol o gymharu â blynyddoedd blaenorol. Mae'r newid hwn yn cyd-fynd â gostyngiad yn yr amser a dreulir ar astudio annibynnol, gan awgrymu bod myfyrwyr yn gorfod cydbwyso gofynion academaidd â heriau ariannol cynyddol. O safbwynt cyfiawnder cymdeithasol, mae'r cynnydd mewn gwaith cyflogedig ymhlith myfyrwyr yn codi cwestiynau ynghylch i ba raddau y mae cyfranogiad mewn addysg uwch yn parhau i gael ei siapio gan gyfalaf economaidd myfyrwyr, gan awgrymu bod mynediad ffurfiol i addysg uwch yn unig yn annigonol i sicrhau tegwch profiad a deilliannau (Neves et al., 2025).
Canfu adroddiad Blackbullion (2023) Student Money & Wellbeing 2023 fod yr argyfwng costau byw yn cael effaith sylweddol ar lesiant, profiad prifysgol a chyrhaeddiad academaidd myfyrwyr addysg uwch. Roedd mwyafrif y myfyrwyr a holwyd yn mynegi pryder y byddai eu hamgylchiadau ariannol yn amharu ar eu canlyniadau academaidd, gyda dros dri chwarter yn rhagweld effaith negyddol ar eu gradd derfynol. Dengys y canfyddiadau fod ansicrwydd ariannol yn cyfrannu'n uniongyrchol at rwystrau i ddysgu. Adroddodd nifer sylweddol o fyfyrwyr eu bod wedi cyflawni'n is na'r disgwyl oherwydd effaith newyn, anawsterau gwresogi eu cartrefi, a'r angen i ymrwymo oriau helaeth i waith cyflogedig ochr yn ochr â'u hastudiaethau. Amlygodd yr ymchwil hefyd gynnydd yn nifer y myfyrwyr sy'n mabwysiadu strategaethau ymdopi sy'n niweidiol i'w llesiant, gan gynnwys lleihau nifer y prydau bwyd, defnyddio banciau bwyd, a chwtogi ar wariant ar eitemau iechyd a hylendid personol. Mae'r canfyddiadau hyn yn awgrymu bod tlodi myfyrwyr yn ymestyn y tu hwnt i heriau economaidd yn unig ac yn effeithio ar anghenion sylfaenol unigolion. Yn ogystal, canfu'r arolwg fod gallu rhieni a gwarcheidwaid i ddarparu cymorth ariannol wedi lleihau o ganlyniad i'r argyfwng costau byw, gan gynyddu'r pwysau ariannol a wynebir gan fyfyrwyr. Roedd cyfranogwyr yn amcangyfrif bod angen swm ychwanegol sylweddol o incwm misol arnynt er mwyn teimlo'n hyderus ynghylch cwblhau eu hastudiaethau. Ar y cyfan, mae'r adroddiad yn dadlau bod anawsterau ariannol yn ffactor strwythurol pwysig sy'n siapio profiadau myfyrwyr mewn addysg uwch, gan gael goblygiadau pellgyrhaeddol ar gyfer eu hiechyd, eu llesiant a'u llwyddiant academaidd.
Er bod adroddiad Blackbullion (2023) yn cynnig mewnwelediadau defnyddiol i effaith yr argyfwng costau byw ar fyfyrwyr, dylid dehongli'r canfyddiadau'n ofalus oherwydd dibyniaeth yr arolwg ar ddata hunan-adroddedig, maint a chynrychiolaeth y sampl. Cynhaliwyd yr arolwg gyda 1,000 o fyfyrwyr prifysgol yn y DU. Er bod hyn yn nifer sylweddol, mae dros ddwy filiwn o fyfyrwyr mewn addysg uwch yn y DU, felly efallai nad yw'r sampl yn cynrychioli profiadau pob grŵp o fyfyrwyr yn llawn. Natur drawstoriadol y dyluniad ymchwil. Casglwyd y data ar un adeg yn unig, ym mis Ionawr 2023. Felly, ni ellir dangos achosiaeth yn bendant rhwng anawsterau ariannol a chanlyniadau fel llesiant neu gyrhaeddiad academaidd.
 Yn ôl Mc Laren, Gibson a Mc Kinney (2025), nid problem ariannol yn unig yw tlodi, ond ffactor sy'n dylanwadu'n uniongyrchol ar lesiant a llwyddiant academaidd myfyrwyr. Gall effeithio'n negyddol ar iechyd meddwl ac iechyd corfforol, amharu ar allu myfyrwyr i ganolbwyntio ar eu gwaith academaidd, a lleihau eu hymgysylltiad â gweithgareddau cymdeithasol a hamdden sy'n cefnogi datblygiad personol a phroffesiynol. 
Mae'r awduron Trowler, Allan a Din (2019) yn dadlau bod llawer o arferion addysgu mewn prifysgolion yn dal i gael eu seilio ar ragdybiaethau traddodiadol am fyfyrwyr, sef eu bod yn byw ar y campws, yn wynebu ychydig o gyfrifoldebau y tu allan i'w hastudiaethau, ac yn gallu rhoi blaenoriaeth i'w haddysg uwchlaw pob ymrwymiad arall. Yn sgil hyn, maent yn awgrymu bod angen i brifysgolion ddatblygu dulliau mwy realistig ac ymatebol sy'n cydnabod amgylchiadau amrywiol myfyrwyr. Mae hyn yn cynnwys darparu mwy o hyblygrwydd yn y profiad dysgu, cydnabod y cyfanswm cyfrifoldebau a gofynion bywyd y myfyriwr, gwneud defnydd ehangach o dechnolegau megis recordiadau darlithoedd, a chreu systemau cefnogi a dysgu sy'n adlewyrchu realiti bywydau myfyrwyr cyfoes.

Rhan 2
Bwriad yr awdur yw gosod ymyraethau i gefnogi’r  darpar athrawon hynny sydd â thlodi amser oherwydd pwysau i weithio’n rhan amser. Noda Creagh et al. (2025) mae tlodi amser, sy'n deillio o lwyth gwaith uchel a dwysedd gwaith, yn gallu cael effaith sylweddol ar iechyd a llesiant. Mae’r astudiaethau wedi cysylltu'r profiad hwn â straen, blinder emosiynol, gorflino, anawsterau wrth gynnal cydbwysedd gwaith-bywyd, llai o foddhad proffesiynol, a risg uwch o adael y proffesiwn.
Yng nghyd-destun yr argyfwng costau byw a'r rôl gynyddol ganolog sydd gan waith rhan-amser ym mywydau myfyrwyr, awgryma Wright et al., (2024) bod angen trafodaeth ar lefel y sector addysg uwch i ailystyried beth yn union a olygir wrth astudio'n amser llawn. Byddai hyn yn cynnwys adolygu'r disgwyliadau a osodir ar fyfyrwyr, yn ogystal â'r disgwyliadau y gall myfyrwyr eu cael o'u prifysgolion, o fewn a thu hwnt i'r ystafell ddosbarth.
Mae Yates (2025) yn dadlau y gall yr heriau ariannol cynyddol sy'n wynebu myfyrwyr a phrifysgolion greu bwlch rhwng disgwyliadau myfyrwyr a realiti eu profiad addysgol. O ganlyniad, mae angen ailystyried sut mae myfyrwyr yn deall gwerth am arian yn ystod eu taith drwy addysg uwch, yn ogystal â sut y gall sefydliadau ddarparu'r gwerth hwnnw'n effeithiol (Wright et al, 2025). Yn y cyd-destun hwn, awgrymir y dylai prifysgolion archwilio dulliau cyflwyno mwy hyblyg er mwyn ymateb i bwysau costau byw ac i'r angen cynyddol i fyfyrwyr gyfuno gwaith cyflogedig ag astudiaethau. Un enghraifft yw'r dull bloc o addysgu, sy'n trefnu'r calendr academaidd yn gyfnodau dysgu byrrach a mwy dwys, gan ganiatáu i fyfyrwyr ganolbwyntio ar nifer llai o fodiwlau ar unrhyw un adeg. Nod y model hwn yw gwella effeithlonrwydd a chefnogi parhad myfyrwyr drwy gynyddu ffocws a lleihau gorlwytho gwybyddol. Yn ogystal, gall crynhoi'r amser a dreulir ar y campws helpu myfyrwyr i gydbwyso eu hastudiaethau â chyfrifoldebau personol a chyflogaeth yn fwy effeithiol (Wright et al. 2025).
Yn ogystal, awgryma Wright et al. (2024)  dylai prifysgolion gryfhau eu hymgysylltiad â chyflogwyr lleol sy'n cyflogi myfyrwyr er mwyn hyrwyddo amodau gwaith mwy cefnogol ac addas. Gallai hyn gynnwys hwyluso mynediad cynnar at gyfleoedd gwaith rhan-amser sy'n cyd-fynd nid yn unig â gofynion amserlenni academaidd, ond hefyd â sgiliau, diddordebau ac uchelgeisiau'r myfyrwyr eu hunain. Argymhellir hefyd y dylid datblygu ymyriadau wedi'u targedu i gefnogi myfyrwyr sy'n gweithio ochr yn ochr â'u hastudiaethau. Gallai'r rhain gynnwys cyngor a chanllawiau cynnar drwy wasanaethau cymorth myfyrwyr, yn enwedig ar gyfer myfyrwyr rhyngwladol, ynghyd â threfniadau amserlennu mwy tryloyw a rhagweladwy i hwyluso'r gwaith o reoli cyfrifoldebau cyflogaeth, gofalu ac astudio.
Ymhellach, dylai sefydliadau addysg uwch ystyried effeithiau cyflogaeth ran-amser o fewn eu gwaith ehangu mynediad a chyfranogiad. Byddai gwneud hynny'n galluogi prifysgolion i ddeall yn well sut mae ffactorau economaidd a chyfyngiadau capasiti yn dylanwadu ar brofiadau a chanlyniadau myfyrwyr o gefndiroedd difreintiedig. Ar lefel rhaglenni a thimau cwrs, dylid annog myfyrwyr i fyfyrio'n feirniadol ar eu dewisiadau gyrfa a'u cyfleoedd cyflogaeth er mwyn cefnogi datblygiad eu dyheadau proffesiynol yn y dyfodol. Gallai defnydd o ddyddiadau asesu hyblyg, amserlenni clir, ac asesiadau sy'n cydnabod ac yn adeiladu ar sgiliau a ddatblygir trwy gyflogaeth gyfrannu at allu myfyrwyr i gydbwyso gwaith ac astudio yn fwy effeithiol. Yn ogystal, gall integreiddio cwricwlwm cyflogadwyedd strwythuredig o fewn rhaglenni astudio hwyluso'r broses o ennill profiad gwaith perthnasol sy'n cyd-fynd â nodau gyrfaol myfyrwyr. Yn olaf, gall trafodaethau rheolaidd rhwng staff a myfyrwyr ynghylch eu profiadau o waith rhan-amser gynyddu ymwybyddiaeth o sgiliau trosglwyddadwy a ddatblygir yn y gweithle, yn ogystal â meithrin dealltwriaeth fwy beirniadol o ansawdd a gwerth profiadau cyflogaeth wrth gefnogi datblygiad academaidd a phroffesiynol myfyrwyr (Wright et al. 2024)
Er mwyn mynd i'r afael ag effaith tlodi amser ar ddarpar athrawon AGA, dylid mabwysiadu cynllun gweithredu sy'n cyfuno monitro systematig, ymyrraeth gynnar a chymorth wedi'i dargedu. Mae Creagh et al.,(2025) yn dadlau bod "tlodi amser" yn ganlyniad i'r berthynas gymhleth rhwng llwyth gwaith a dwysáu gwaith, gan arwain at effeithiau niweidiol ar iechyd, llesiant a chadw unigolion o fewn y proffesiwn addysgu. O ganlyniad, dylai rhaglenni AGA gasglu data rheolaidd ar oriau gwaith cyflogedig, cyfrifoldebau gofalu a phrofiadau llesiant myfyrwyr er mwyn adnabod y rhai sydd fwyaf agored i bwysau amser. Mae'r angen am ymyrraeth o'r fath yn cael ei ategu gan ymchwil Liu et al.,(2023) a ddangosodd fod profiadau o dlodi amser ymhlith athrawon yn gysylltiedig â lefelau is o foddhad bywyd ac â heriau o ran rheoli amser yn effeithiol. Er bod ymchwil Liu et al. (2023) yn canolbwyntio ar athrawon, mae'r canfyddiadau'n berthnasol i ddarpar athrawon hefyd. Mae'r astudiaeth yn dangos bod diffyg amser yn gysylltiedig â llesiant is a mwy o heriau o ran rheoli gofynion cystadleuol. Yn y cyd-destun AGA, gallai'r angen i gyfuno astudio, lleoliadau ysgol a gwaith rhan-amser gyfrannu at brofiadau tebyg o dlodi amser, gyda goblygiadau posibl ar gyfer llesiant, gwydnwch a llwyddiant academaidd.
Yn ogystal, dylid darparu gweithdai ar reoli amser, gwydnwch a llesiant, ynghyd â gwell mynediad at gyngor ariannol a chronfeydd cymorth. Mae'r argymhellion hyn yn cyd-fynd â dadleuon HEPI ac Advance HE (Neves et al., 2025), sy'n awgrymu bod yr hinsawdd economaidd bresennol yn mynnu bod sefydliadau addysg uwch yn ailystyried eu disgwyliadau o fyfyrwyr sy'n cyfuno astudio â gwaith rhan-amser. 
Yn ategol, noda HEPI ( Neves et al., 2025), dylai prifysgolion ddatblygu trefniadau mwy hyblyg sy'n galluogi myfyrwyr i reoli eu cyfrifoldebau academaidd a chyflogaeth yn fwy effeithiol, gan gynnwys amserlennu mwy clir a rhagweladwy a dulliau addysgu sy'n lleihau'r baich amser ar fyfyrwyr. Mae'r enghraifft o addysgu bloc yn dangos sut y gall ailstrwythuro dysgu gwella ffocws academaidd a lleihau gorlwytho gwybyddol, gan greu mwy o hyblygrwydd i'r rhai sy'n gweithio ochr yn ochr â'u hastudiaethau.
Mae Mansfield et al. (2016), yn cyflwyno un o'r cyfraniadau mwyaf arwyddocaol i'r drafodaeth ar wytnwch ym maes addysg athrawon. Mae'r awduron yn dadlau na ddylid ystyried gwytnwch fel nodwedd sefydlog neu gynhenid i'r unigolyn, ond yn hytrach fel proses ddeinamig sy'n esblygu drwy'r rhyngweithio rhwng adnoddau personol, cyd-destunau cymdeithasol ac amgylcheddol, a strategaethau ymdopi effeithiol. O'r safbwynt hwn, gellir meithrin a datblygu gwytnwch drwy brofiadau dysgu a chefnogaeth briodol yn ystod addysg gychwynnol athrawon. Cytuna Heshmati a Lin (2025) gan ddadlau bod gwydnwch yn hanfodol i ddarpar athrawon allu rheoli heriau'r proffesiwn, a'u bod yn priodoli llawer o'u gwydnwch i gymorth cymdeithasol, cymunedau dysgu a pherthnasoedd cefnogol.
Er mwyn gweithredu'r ddealltwriaeth hon mewn ymarfer, datblygodd Mansfield et al. (2016) fframwaith BRiTE (Building Resilience in Teacher Education), sy'n amlinellu pum maes craidd perthynol: deall gwytnwch, perthnasoedd, llesiant, cymhelliant, ac emosiynau. Mae'r awduron yn argymell bod y meysydd hyn yn cael eu hymgorffori'n fwriadol o fewn rhaglenni addysg gychwynnol athrawon er mwyn cryfhau gallu darpar athrawon i ymateb yn gadarnhaol i heriau academaidd a phroffesiynol, cynnal eu llesiant, a datblygu ymrwymiad hirdymor i'r proffesiwn.
Felly, hefyd, rhaid i’r timau rhaglen gydnabod bod cyflogaeth ran-amser yn rhan greiddiol o brofiad llawer o fyfyrwyr cyfoes, ac felly integreiddio trafodaethau am gyflogadwyedd, sgiliau trosglwyddadwy a chynllunio gyrfa i'r cwricwlwm. Gallai asesiadau mwy hyblyg, amserlenni tryloyw a chymorth academaidd wedi'i dargedu cyfrannu at leihau'r tensiwn rhwng gwaith ac astudio. Trwy weithredu dull holistaidd sy'n cydnabod y berthynas rhwng pwysau ariannol, cyflogaeth ran-amser a llesiant, gall rhaglenni AGA leihau effaith tlodi amser, gwella llwyddiant academaidd a chefnogi cadw darpar athrawon o gefndiroedd amrywiol o fewn y proffesiwn. Mae hyn yn arbennig o berthnasol gan fod ymchwil ddiweddar wedi dangos bod tlodi amser yn gysylltiedig â straen, blinder emosiynol, gorflino a bwriad i adael addysgu.
Er mwyn ymateb i'r her gynyddol o dlodi amser ymhlith darpar athrawon AGA, gan ddefnyddio fframwaith SMART yn wreiddiol gan Doran (1981) fel dull o lunio amcanion clir, mesuradwy a chyraeddadwy ar gyfer datblygu a gweithredu’r ymyraethau sy'n canolbwyntio ar nodi myfyrwyr sydd mewn perygl, cryfhau cymorth llesiant ac ariannol, a lleihau'r effaith negyddol y mae cyflogaeth ran-amser yn ei chael ar gyrhaeddiad academaidd, ymgysylltiad a pharhad ar y rhaglen. Byddai'r targedau hyn yn cyfrannu at wella canlyniadau myfyrwyr ac at gyflawni amcanion ehangu mynediad a llwyddiant CAMPUS.
Targed CAMPUS 1: Adnabod myfyrwyr mewn perygl
Penodol: Datblygu system i nodi darpar athrawon sy'n gweithio mwy na 15-20 awr yr wythnos ochr yn ochr â'u hastudiaethau.
Mesuradwy: Casglu data drwy arolwg ar ddechrau pob semester.
Cyraeddadwy: Defnyddio systemau tiwtoriaid personol presennol.
Perthnasol: Bydd hyn yn galluogi ymyrraeth gynnar.
Amserol: Erbyn diwedd Semester 1 2027.
Dangosydd llwyddiant: 100% o fyfyrwyr Addysg Gychwynnol Athrawon (AGA) yn cwblhau arolwg ynghylch cyflogaeth a phwysau amser.

Targed CAMPUS 2: Gwella llesiant
Penodol: Darparu rhaglen o weithdai ar reoli amser, llesiant a chydbwysedd gwaith-astudio.
Mesuradwy: O leiaf 75% o'r garfan yn mynychu un sesiwn y flwyddyn.
Cyraeddadwy: Defnyddio gwasanaethau llesiant a staff AGA presennol.
Perthnasol: Yn mynd i'r afael â straen a gorflino.
Amserol: O fewn y flwyddyn academaidd nesaf.
Dangosydd llwyddiant: Cynnydd o 15% mewn sgoriau llesiant myfyrwyr mewn arolygon mewnol.

Targed CAMPUS 3: Lleihau effeithiau negyddol ar gyrhaeddiad academaidd
Penodol: Cynnig cymorth academaidd ychwanegol i fyfyrwyr sy'n gweithio dros nifer penodol o oriau'r wythnos yn ystod amser cinio.
Mesuradwy: Monitro perfformiad academaidd a chyfraddau cyflwyno aseiniadau.
Cyraeddadwy: Drwy sesiynau astudio strwythuredig a chymorth tiwtora.
Perthnasol: Yn cefnogi llwyddiant academaidd.
Amserol: Adolygu ar ddiwedd pob semester.
Dangosydd llwyddiant: Gostwng nifer yr estyniadau a geisir oherwydd pwysau amser gan 10%.

Targed CAMPUS 4: Cryfhau cymorth ariannol a chyfeirio
Penodol: Sicrhau bod pob myfyriwr AGA yn cael gwybodaeth glir am gymorth ariannol, cronfeydd caledi a bwrsariaethau sydd ar gael gan y brifysgol.
Mesuradwy: 100% o'r myfyrwyr yn cael gwybodaeth a chyfeiriad at gymorth ariannol.
Cyraeddadwy: Yn ystod cyfnod sefydlu a thrwy diwtoriaid personol.
Perthnasol: Gall leihau'r angen i ymgymryd â gormod o waith cyflogedig.
Amserol: O fewn y chwe wythnos gyntaf o'r rhaglen.
Dangosydd llwyddiant: Cynnydd yn nifer y myfyrwyr sy'n manteisio ar gymorth ariannol perthnasol.

Targed CAMPUS 5: Gwella, cadw a pharhad
Penodol: Lleihau nifer y myfyrwyr sy'n ystyried gadael y rhaglen oherwydd pwysau ariannol neu ddiffyg amser.
Mesuradwy: Defnyddio arolygon llesiant a chyfweliadau ymadael.
Cyraeddadwy: Trwy gyfuniad o gymorth academaidd, llesiant ac ariannol.
Perthnasol: Yn cyd-fynd â nodau CAMPUS a chynlluniau ehangu mynediad.
Amserol: O fewn dwy flynedd academaidd.
Dangosydd llwyddiant: Gostyngiad o 20% yn y nifer sy'n adrodd bod tlodi amser yn effeithio ar eu bwriad i gwblhau'r rhaglen.
I gloi, mae'r dystiolaeth yn awgrymu bod llawer o ddarpar athrawon AGA yn profi tlodi amser oherwydd yr angen i gyfuno astudio, lleoliadau ysgol a gwaith rhan-amser cyflogedig, gan gael effaith negyddol ar eu llesiant, iechyd meddwl, gwydnwch a'u perfformiad academaidd. O ganlyniad, dylai prifysgolion, yn unol ag amcanion CAMPUS cyflwynwyd uchod, gefnogi llwyddiant myfyrwyr o gefndiroedd amrywiol, weithredu dull cyfannol sy'n cynnwys adnabod myfyrwyr sydd mewn perygl yn gynnar, darparu cymorth ariannol, academaidd a llesiant wedi'i dargedu, datblygu sgiliau gwydnwch a rheoli amser, a chynnig trefniadau dysgu ac asesu mwy hyblyg er mwyn lleihau effaith tlodi amser ar eu profiad a'u canlyniadau addysgol.

